Komisjoni määrus (EÜ) nr 295/96,

16. veebruar 1996,

millega sätestatakse üksikasjalikud eeskirjad nõukogu määruse (EMÜ) nr 1892/87 kohaldamiseks täiskasvanud veiste turuhindade registreerimisele ühenduse rümpade liigitusskaala alusel

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 2. juuli 1987. aasta määrust (EMÜ) nr 1892/87 turuhindade registreerimise kohta veise- ja vasikalihasektoris, [1] eriti selle artiklit 2,

ning arvestades, et:

komisjoni määruses (EMÜ) nr 563/82, [2] viimati muudetud määrusega (EMÜ) nr 2090/93, [3] on sätestatud üksikasjalikud eeskirjad nõukogu määruse (EMÜ) nr 1208/81 [4] (muudetud määrusega (EMÜ) nr 1026/91 [5]) kohaldamiseks täiskasvanud veiste turuhindade kehtestamisel ühenduse rümpade liigitusskaala alusel;

kehtestatud hindade esinduslikkuse tagamiseks riigi toodangu suhtes on vaja muuta hindadest aruandmine kohustuslikuks olulise täiskasvanud veiste tapaarvuga tapamajadele või neid olulisel arvul tapmisele saatvatele isikutele, nii et hõlmatud oleks vähemalt 25 % tähtsamate tootmispiirkondade tapaarvust ja vähemalt 30 % iga liikmesriigi tapaarvust, ning kaaluda eri piirkondadest teatatud hindu, kajastamaks nende tähtsust veise- ja vasikaliha tootmise suhtes;

liikmesriigid võivad ise otsustada, kas nende territoorium tuleks osadeks jagada, ning kui tuleks, siis mitmeks piirkonnaks; et aga Ühendkuningriigis toimub sekkumine veiseliha tootmisse Suurbritannias ja Põhja-Iirimaal eraldi, peaksid Ühendkuningriigis kehtestatavad piirkonnad hõlmama ainult Suurbritanniat või Põhja-Iirimaad;

mõned liikmesriigid on moodustanud hindade kindlaksmääramiseks piirkondlikud komiteed; kui nende liikmeskond tagab tasakaalustatud ja objektiivse käsitluse, tuleks nende määratud hindu siseriikliku hinna arvutamisel arvesse võtta;

teatatud hinnad võivad siseriikliku hinna arvutamist moonutada, kui hindade registreerijad käesoleva määruse kohaselt ei võta nende korrigeerimiseks arvesse veiselihasektorisse tehtud lisamakseid;

komisjoni 30. oktoobri 1986. aasta määrus (EMÜ) nr 3310/86 turuhindade registreerimise kohta ühenduses täiskasvanud veiste rümpade liigitusskaala alusel, [6] viimati muudetud määrusega (EMÜ) nr 2089/93, [7] tuleks kehtetuks tunnistada;

veise- ja vasikalihaturu korralduskomitee ei ole oma esimehe määratud tähtajaks arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

1. Turuhindu registreeritakse riigis ja ühenduses täiskasvanud veiste rümpade liigitusskaala alusel iga nädal ning registreerimine on seotud määruse (EMÜ) nr 1208/81 artikli 3 lõikes 1 nimetatud viie kategooria järgmiste kehaehitus- ja rasvasusklassidega:

a) alla kaheaastaste kastreerimata noorte isasloomade rümbad: U2, U3, R2, R3, O2, O3;

b) muude kastreerimata isasloomade rümbad: R3;

c) kastreeritud isasloomade rümbad: U2, U3, U4, R3, R4, O3, O4;

d) poeginud lehmade rümbad: R3, R4, O2, O3, O4, P2, P3;

e) muude emasloomade rümbad: U2, U3, R2, R3, R4, O2, O3, O4.

2. Liikmesriigid otsustavad ise, kas nende territooriumi tuleb lugeda üheks piirkonnaks või see tuleb jagada mitmeks piirkonnaks. Selle otsuse tegemisel arvestatakse:

- nende territooriumi suurust,

- võimalikku haldusjaotust,

- hindade geograafilist varieerumist.

Ühendkuningriik peab koosnema aga vähemalt kahest piirkonnast, nimelt Suurbritanniast ja Põhja-Iirimaast, mis mõlemad võidakse esimeses lõigus esitatud kriteeriumide alusel omakorda osadeks jagada.

Artikkel 2

1. Hindu peab registreerima:

a) tapamaja, kus tapetakse aastas vähemalt 20000 omakasvatatud või oma nimel kasvatatud ja/või ostetud täiskasvanud veist;

b) liikmesriigi nimetatud tapamaja, kus tapetakse aastas vähem kui 20000 omakasvatatud või oma nimel kasvatatud ja/või ostetud täiskasvanud veist;

c) füüsiline või juriidiline isik, kes saadab aastas tapamajja tapmisele vähemalt 10000 täiskasvanud veist; ja

d) liikmesriigi nimetatud füüsiline või juriidiline isik, kes saadab aastas tapamajja tapmisele vähem kui 10000 täiskasvanud veist.

Liikmesriik peab tagama, et hindade registreerimine hõlmab vähemalt:

- 25 % tapaarvust piirkondades, mis kokku hõlmavad vähemalt 75 % selle liikmesriigi kogutapaarvust, ja

- 30 % tema territooriumi piires tapetud täiskasvanud veistest.

2. Liikmesriigid, kus keegi ei ole kohustatud lõike 1 punktide a ja c kohaselt hindu registreerima, võivad taotleda komisjonilt lõike 1 suhtes erandi tegemist. Komisjon võtab selle erandi lubamise üle otsustades arvesse tapatööstuse struktuuri arengut asjaomases liikmesriigis, selle tapamajade tapamahtu ning eesmärki ühtlustada hindade registreerimise ja aruandluse süsteemi. Erandeid tehakse vaid piiratud ajavahemikuks.

3. Lõike 1 kohaselt registreeritud hinnad vastavad asjaomasel registreerimisperioodil tapetud täiskasvanud veistega seotud tapakaaluhindadele.

Kui tapamajas tapetakse tapamaja käitaja kasvatatud või tema nimel kasvatatud täiskasvanud veiseid, registreeritakse hinnana sama nädala jooksul selles tapamajas tapetud samaväärsesse kategooriasse ja klassi kuuluvate rümpade eest makstud keskmine hind.

Iga artikli 1 lõikes 1 nimetatud klassi kohta registreeritava hinna juurde märgitakse sellega seotud rümpade keskmine kaal ning kas hinda on või ei ole parandatud selleks, et võtta arvesse määruse (EMÜ) nr 563/82 artiklis 1 nimetatud elemente.

Artikkel 3

1. Artikli 2 kohaselt esmaspäevast pühapäevani registreeritud hinnad ja artikli 2 lõike 3 kolmandas lõigus osutatud andmed:

- teatab tapamaja või asjaomane füüsiline või juriidiline isik kirjalikult liikmesriigi pädevale asutusele järgmisel kolmapäeval hiljemalt liikmesriigi määratud kellaajaks, või

- tehakse liikmesriigi valikul pädevale asutusele teatavaks tapamajas või füüsilise või juriidilise isiku tegevuskohas.

Kui aga liikmesriik on moodustanud mingi piirkonna hindade kindlaksmääramise komitee ja selle komitee liikmeskonda kuulub võrdsel arvul täiskasvanud veiste ja nende rümpade ostjaid ja müüjaid ning selle esimees on pädeva asutuse töötaja, võib liikmesriik anda korralduse, et hinnad ja andmed tuleb saata otse asjaomase piirkonna komitee esimehele. Kui liikmesriik ei anna niisugust korraldust, saadab pädev asutus need selle komitee esimehele. Esimees tagab, et üksikhindade teatamisel komitee liikmetele ei ole nende päritolu äratuntav.

2. Teatatavad hinnad on klassi keskmised hinnad ja esitatakse riigi vääringus.

3. Kui artikli 2 lõikes 1 nimetatud tapamaja või füüsiline või juriidiline isik teeb täiskasvanud veiste või nende rümpade tarnijatele lisamakseid ega arvesta neid makseid teatatud hindades, teatab ta oma liikmesriigi pädevale asutusele viimasest tema tehtud maksest ja ajavahemikust, millega see makse on seotud. Edaspidi teatab ta liikmesriigile kõigi lisamaksete summad iga niisuguse makse teostamisel.

4. a) Liikmesriigi pädev asutus määrab käesoleva artikli lõike 1 kohaselt talle teatatud hindade alusel kindlaks iga artikli 1 lõikes 1 nimetatud klassi kohta piirkonna keskmise hinna.

b) Lõikes 1 nimetatud komiteed määravad kindlaks käesoleva artikli lõike 1 kohaselt neile teatatud hindade alusel iga artikli 1 lõikes 1 nimetatud klassi kohta piirkonna keskmise hinna ning teatavad need hinnad liikmesriigi pädevale asutusele.

c) Ühtse hinnaga ostude korral, mille puhul saadetises olevad rümbad ei kuulu ühes ja sellessamas kategoorias rohkem kui kolme järjestikusesse kehaehitusklassi ja kolme järjestikusesse rasvasusklassi, võetakse punktides a ja b nimetatud hindade kindlaksmääramisel arvesse selle kehaehitusklassi hinda, millesse kuulub kõige rohkem rümpi, või, kui rümbad jagunevad klasside vahel võrdselt, neist klassidest keskmise hinda, kui niisugune klass on olemas. Kõigil muudel juhtudel seda hinda arvesse ei võeta.

Kui aga ühtse hinnaga ostud moodustavad vähem kui 35 % liikmesriigi täiskasvanud veiste kogutapaarvust, võib liikmesriik otsustada jätta niisuguste ostude hinnad punktide a ja b alusel tehtavates arvutustes arvestamata.

d) Seejärel arvutab pädev asutus iga klassi siseriikliku lähtehinna piirkondlike hindade kaalumise teel, võtmaks arvesse nendega seotud piirkondade tapaarvude tähtsust asjaomases kategoorias võrreldes selle kategooria üldise tapaarvuga liikmesriigis.

e) Pädev asutus kohandab iga klassi siseriiklikku lähtehinda:

- et võtta arvesse kõiki määruse (EMÜ) nr 563/82 artiklis 1 nimetatud elemente, kui seda kohandust ei ole veel tehtud, ja

- et võtta arvesse lõikes 3 nimetatud lisamakseid, kui kohandus moodustaks vähemalt 1 % kõnealuse klassi hinnast.

Teises taandes nimetatud parandust tehes jagab pädev asutus asjaomases liikmesriigis eelnenud rahandusaasta jooksul seoses veiselihasektoriga tehtud lisamaksete kogusumma aasta jooksul tapetud nende täiskasvanud veiste kogukaaluga tonnides, kelle kohta on teatatud hinnad.

5. Kui liikmesriigi pädeva asutuse arvates on talle teatatud hinnad:

- seotud ebaolulise rümpade arvuga, jätab ta need hinnad arvestamata,

- ebausaldusväärsed, võtab ta need arvesse vaid sel juhul ja siis, kui ta veendub nende usaldusväärsuses.

Artikkel 4

1. Liikmesriigid teatavad artikli 3 lõike 4 kohaselt ühe nädala esmaspäevast pühapäevani kestnud ajavahemiku kohta arvutatud hinnad komisjonile järgmise nädala teisipäeva kella 14st kolmapäeva keskööni. Enne komisjonile teatamist ei teata nad neid hindu ühelegi teisele asutusele.

2. Kui liikmesriigis või piirkonnas ei saa erandlike asjaolude tõttu või pakkumise hooajalisusest tulenevatel põhjustel hindu olulise arvu ühte või mitmesse artikli 1 lõikes 1 nimetatud klassi kuuluvate rümpade kohta registreerida, võib komisjon kasutada viimaseid enne seda juhtumit mainitud klassi või klasside kohta registreeritud hindu; kui nimetatud olukord püsib kauem kui kahe järjestikuse nädala jooksul, võib komisjon otsustada kõnealuse klassi või klassid hindade aruandlusest ajutiselt välja jätta ning sellele klassile või nendele klassidele eraldatud kaalu(d) ajutiselt ümber jaotada.

Artikkel 5

1. Igas kategoorias:

a) on iga artikli 1 lõikes 1 loetletud kehaehitus- ja rasvasusklassi ühenduse keskmine hind selle klassi kohta registreeritud siseriiklike turuhindade kaalutud keskmine hind. Kaalumisel lähtutakse liikmesriigi selle klassi tapaarvu osakaalust sama klassi kogutapaarvus ühenduses;

b) on iga kehaehitusklassi ühenduse keskmine hind sellesse kehaehitusklassi kuuluvate rasvasusklasside ühenduse keskmiste hindade kaalutud keskmine; kaalumisel lähtutakse iga rasvasusklassi tapaarvu osakaalust selle kehaehitusklassi kogutapaarvus ühenduses;

c) on ühenduse keskmine hind punktis a nimetatud ühenduse keskmiste hindade kaalutud keskmine; kaalumisel lähtutakse iga punktis a nimetatud klassi tapaarvu osakaalust ühenduse sama kategooria tapaarvus.

2. Kõigi kategooriate ühenduse keskmine hind kokku on lõike 1 punktis c nimetatud keskmiste hindade kaalutud keskmine; kaalumisel lähtutakse iga kategooria osakaalust ühenduse täiskasvanud veiste kogutapaarvus.

3. Kaalumistegureid vaadatakse perioodiliselt läbi, võtmaks arvesse riigi ja ühenduse tasandil registreeritud suundumusi.

Artikkel 6

Liikmesriigid edastavad komisjonile 1. juuliks 1996 ja edaspidi enne iga aasta 15. aprilli:

a) nende tapamajade konfidentsiaalse nimekirja, mis registreerivad hindu kas artikli 2 lõike 1 punkti a või punkti b alusel, märkides iga tapamaja täiskasvanud veiste eelnenud kalendriaasta tapamahu arvudes ja võimaluse korral tapakaalu tonnides;

b) nende füüsiliste või juriidiliste isikute konfidentsiaalse nimekirja, kes registreerivad hindu kas artikli 2 lõike 1 punkti c või punkti d alusel, märkides nende poolt eelnenud kalendriaastal tapmisele saadetud täiskasvanud veiste arvu, väljendatuna võimaluse korral ka tapakaalu tonnides; ja

c) piirkondade nimekirja, mille kohta hindu registreeritakse, ja igale piirkonnale artikli 3 lõike 4 punkti d kohaselt määratud kaalu.

Artikkel 7

Liikmesriigid võtavad kõik vajalikud meetmed:

- tagamaks teatatavate hindade täpsust,

- tagamaks käesoleva määruse sätete kohaldamist, ja

- määramaks karistusi käesoleva määruse sätete rikkumise eest.

Artikkel 8

Määrus (EMÜ) nr 3310/86 tunnistatakse alates 1. juulist 1996 kehtetuks.

Artikkel 9

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Seda kohaldatakse alates 1. juulil 1996 algavast nädalast registreeritavatele hindadele.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 16. veebruar 1996

Komisjoni nimel

komisjoni liige

Franz Fischler

[1] EÜT L 182, 3.7.1987, lk 29.

[2] EÜT L 67, 11.3.1982, lk 23.

[3] EÜT L 190, 30.7.1993, lk 9.

[4] EÜT L 123, 7.5.1981, lk 3.

[5] EÜT L 106, 26.4.1991, lk 2.

[6] EÜT L 305, 31.10.1986, lk 28.

[7] EÜT L 190, 30.7.1993, lk 8.

--------------------------------------------------